钦定古今图书集成/明伦汇编/氏族典/第278卷 > 王绍徽
## 钦定古今图书集成/明伦汇编/氏族典/第278卷 > 王绍徽

按《明外史王绍徽传》：“绍徽，咸宁人，尚书用宾从孙也。
举万历二十六年进士，授邹平知县，擢户科给事中。
居官强执，颇以清操闻。座主汤宾尹号召党与图柄
用，绍徽拥戴之，为吏部尚书孙丕扬所恶。用年例出
为山东参议，辞疾不就。泰昌时，起通政参议，迁太常
少卿，以拾遗罢。天启四年，左佥都御史左光斗既逐”
魏忠贤，即召绍徽代之。明年进左副都御史，寻进户
部侍郎。甫视事，改左都御史，拜吏部尚书。初，绍徽在
万历朝，素以排击东林，为其党所推，故忠贤首用居
要地，俾芟除异己。绍徽乃仿民间《水浒传》，编东林一
百八人为《点将录》，献之忠贤，令按名黜汰，以是益为
忠贤所喜。既而奸党转盛，后进者求速化，妒诸人妨
己，拟次第逐之。孙杰乃谋使崔呈秀入阁，先击去绍
徽，令御史袁鲸列其鬻官秽状，遂落绍徽职。《逆案》既
定，削籍论徒。